CTBTO ( Comprehensive Nuclear-Test-Ban Treaty Organisation ) er alþjóðastofnun um allsherjarbann við tilraunum með kjarnavopn . Stofnunin hefur eftirlit með að banninu verði framfylgt og rekur með það að markmiði hnattrænt net næmra mælistöðva . Geislavarnir ríkisins reka eina þessara mælistöðva , en hún er sjálfvirk og safnar svifryki úr miklu magni lofts ( yfir 500 m 3 / klst. ) og greinir þau gammageislandi efni sem safnast á hverjum sólarhring . Geislavarnir gegna einnig hlutverki gagnamiðstöðvar Íslendinga ( National Data Centre ) og hafa sem slík aðgang að öllum gögnum vöktunarkerfisins , þar á meðal sjálfvirkri greiningu gagna frá Íslandi og öllum stöðvum erlendis . Niðurstöður frá mælistöðvum CTBTO ( jafnt hér heima sem erlendis ) veita ekki upplýsingar um hvað hefur gerst síðasta sólarhring , það líður alltaf a.m.k. sólarhringur frá því að söfnun svifryks lýkur þar til mæling hefst . Þetta er gert til að láta skammlíf náttúruleg geislavirk efni í svifrykinu deyja út og trufla síður mælingu . En þegar niðurstöðurnar koma , þá gera þær kleift að þekkja og magngreina þau geislavirk efni sem kunna að hafa borist til andrúmslofts , enda er kerfinu ætlað að tryggja að ekki sé unnt að gera neinar tilraunir með kjarnorkusprengjur án þess að það verði numið . Það er því mjög dýrmætt fyrir Geislavarnir ríkisins að eiga aðgang að þessum gögnum í starfi sínu við að geta sýnt fram á að geislavirk efni hafi eða hafi ekki borist í marktæku magni á íslensk umráðasvæði . Gagnamiðstöð CTBTO dreifir einnig gögnum frá eftirlitskerfi sínu til upplýsinga , t.d. um dreifingu geislavirkra efna frá Fukushima , og um kjarnorkutilraunir Norður-Kóreumanna .